Inilah 20 Tip Cara Saya Berjimat Sewaktu Travel Di New Zealand

Apabila AirAsia mengumumkan mereka kembali terbang ke New Zealand, ramai yang teruja untuk travel ke sana. Apatah lagi bagi mereka yang sukakan keindahan alam.

New Zealand merupakan antara negara yang mempunyai pemandangan yang menarik, tenang dan mempunyai kepadatan penduduk yang rendah.

Ditambah pula negara ini merupakan sebuah negara yang mesra pelancong dan menyediakan banyak kemudahan untuk mereka yang berkunjung ke sini. New Zealand juga pernah disenaraikan antara negara yang selamat bagi wanita dan gadis yang ingin mengembara secara solo.

Sebagai seorang yang pernah travel ke New Zealand, saya kongsikan 20 cara untuk anda berjimat sewaktu travel ke negara ini dan sebenarnya merupakan antara cara yang sering saya praktikkan setiap kali travel ke luar negara.

Sebelum itu saya nak kongsikan route map saya sewaktu travel 3 minggu di New Zealand iaitu 1 minggu di North Island dan 2 minggu di South Island. Saya ke sana pada akhir Nov – Dis 2014, musim panas.

Jangan risau. New Zealand nampak je kecik tapi banyak gila tempat cantik untuk diterjah. Memang tak cukup 3 minggu sebenarnya. Haha.

Trip ini saya lakukan sendiri bersama keluarga tanpa tour guide. Perjalanan kembara kami bermula di Auckland, North Island sehingga ke South Island seperti dalam gambar route map di atas.

1. Website menawarkan pakej dan harga diskaun

Bookme.co.nz, Grouponnz.co.nz dan GrabOne.co.nz merupakan 3 website popular di New Zealand yang menawarkan harga diskaun.

Bookme merupakan website yang menawarkan berbagai pakej aktiviti berbayar pada harga diskaun.  Antaranya adalah diskaun antara 30% – 40% untuk bungy jump, 20% – 30% diskaun untuk skydive, diskaun sehingga 75% untuk cruise  di Milford Sound dan banyak lagi.

Bookme juga boleh dijadikan rujukan untuk korang dapatkan idea apakah aktiviti menarik (tapi berbayar) yang boleh dilakukan di lokasi yang korang singgah.

Dan paling best jika korang travel dalam kumpulan kecil 2 ke 3 orang saja, Bookme selalu buat offer diskaun hingga 90% untuk aktiviti yang dah nak habis tempoh. Tapi selalunya diskaun yang ada cuma tinggal untuk 1 hingga 3 tempat saja bagi satu-satu aktiviti. Aktiviti berharga NZD1 pun ada bila dah last minute deal. Gila murah.

Groupon dan GrabOne pula menawarkan harga diskaun untuk hotel dan juga pakej tour.

Untuk ke tiga-tiga website ini korang perlu kerap lakukan semakan dan carian untuk lihat pakej dan promosi yang ditawarkan.

Bulan November hingga Mac merupakan waktu di mana New Zealand menerima kunjungan ramai pelawat dari Eropah. Ini disebabkan faktor cuaca dan musim yang berbeza.

Jika di Eropah adalah musim sejuk, waktu ini di New Zealand pula adalah musim panas. Maka ramai traveller dan pelancong dari Eropah lari dari musim sejuk dengan cara bercuti di New Zealand, menyebabkan harga hotel dan kereta sewa menjadi lebih mahal.

Tempahan juga perlu dibuat lebih awal bagi mengelakkan ketiadaan bilik kosong jika korang travel dengan kereta atau kenderaan awam.

Berbeza dengan musim luruh dan musim sejuk (Mac hingga Ogos), harga hotel, kereta sewa dan motorhome jauh lebih murah disebabkan kurangnya traveller dan para pelancong pada waktu ini.

Malahan jika korang nak buat booking last minute atau terus walk in pun tiada masalah. Tapi risiko hotel tutup juga ada. Sebaiknya call dulu sebelum terjah, atau hubungi mereka melalui email.

3. Buat aktiviti berharga mahal di lokasi kurang popular

New Zealand memang terkenal dengan aktiviti ekstrim yang menjadi pilihan golongan muda di sini. Antara aktiviti popular yang sering menjadi bucket list adalah bungy jump dan skydiving.

Jika korang buat carian di Bookme, korang akan perasan ada diskaun untuk aktiviti ekstrim dan mahal ini di beberapa lokasi kurang popular. Contohnya diskaun hingga 24% untuk skydive setinggi 12,000 ft di Ashbourton.

Tetapi untuk aktiviti yang sama, susah nak jumpa harga diskaun atau sebarang offer di Queenstown yang merupakan destinasi popular dan sering menjadi pilihan traveller berbanding destinasi lain. Maka peluang untuk dapat diskaun di sini adalah kurang.

Jika bajet adalah faktor utama, korang boleh semak di Bookme dan jika terdapat sebarang offer menarik di sepanjang laluan korang, bolehlah singgah sehari ke 2 hari untuk sempurnakan bucket list korang.

Di zaman nilai ringgit jatuh ni, selagi boleh jimat kita cubalah berjimat. Travel tetap travel. Tak gitu? Haha.

4. Rancang trip korang dan pergi sendiri tanpa tour guide

New Zealand bukanlah negara yang sukar untuk dijelajahi sendiri. Negara ini juga sangat mesra pelancong dan menyediakan berbagai kemudahan untuk road trip.

Papan tanda dan penunjuk arah jalan mudah difahami dan ada di banyak tempat. Pendek kata signboard dia sangat straight forward. Jadi tak ada masalah pun jika nak travel sendiri di sana tanpa tour guide.

Sepanjang di sana juga susah nak sesat sebenarnya. Sama ada GPS di New Zealand up to date atau memang jalan dia tak pernah bertukar.

Pernah juga kami buat-buat sesat dan sengaja tak ikut arahan GPS, tetap sampai juga dengan melalui jalan alternatif yang lebih jauh sedikit tanpa pening kepala. Untungnya jumpaview ladang yang lebih menarik juga.

Dan jangan risau. New Zealand tak ada traffic jam macam KL okey.

Baca: Pemuda Melayu Ini Berkongsi Bagaimana Beliau Travel Sambil Bekerja Di New Zealand

Sebagai negara yang kaya dengan alam semula jadi, tak semua aktiviti perlu dibayar jika kita tahu mana nak cari.

Antaranya lihat penguin dan singa laut, hiking atau sekadar bersiar-siar di tepi tasik yang banyak terdapat di sini. View kat New Zealand memang superb gila. Rugi tak nikmati ciptaanNya semaksima mungkin di sini.

Muzium di sini juga banyak yang percuma dan boleh masuk tanpa bayaran. Yang penting semak aktiviti percuma yang boleh korang teroka di setiap lokasi yang korang nak berhenti.

Contoh aktiviti percuma di Lake Taupo korang boleh semak di GreatLakeTaupo.com, StayAtBase.com untuk di Wellington, Fossick.com untuk di Queenstown, TeAanauBackpacker untuk di Te Anau dan banyak lagi. Tinggal ada masa atau tak je nak buat semua ni.

Jika korang nak buat aktiviti berbayar, dapatkan tiket untuk aktiviti di awal pagi atau trip paling akhir di sebelah petang. Sebagai contoh harga bagi Milford Sound Cruise lebih murah di awal pagi dan juga di sebelah petang.

Tengahari merupakan waktu paling peak, ramai pengunjung dan banyak kapal belayar. Harga tiket pun lebih mahal.

7. Double check di media sosial untuk aktiviti pilihan korang

Sebelum ke New Zealand, semak dulu sama ada korang boleh terus beli tiket on the spot sewaktu tiba di sana atau perlu book dan beli awal-awal bagi mengelakkan tiket habis.

Saya pernah bercadang nak terjah saja dan beli tiket masuk ke Hobbiton Movie Set apabila tiba di sana. Tapi tergerak pula nak double check dulu di FB page mereka. Saya hantar PM dan mereka nasihatkan beli tiket terlebih dahulu untuk elakkan kekecewaan.

Rupanya memang kena book sekurang-kurangnya seminggu dari tarikh nak pergi sebab tiket selalu sold out.

8. Book tiket awal-awal dan elakkan buat tempahan saat akhir

Eh ini pun sama je dengan kat atas. Hentam saja lah. Hahaha. Tips ini adalah untuk mereka yang travel ke New Zealand di musim bunga dan di sepanjang musim panas (antara bulan Okt – Mac), peak season.

Ini kira kes kononnya tempat ni tak berapa popular lah. Lawatan ke Cadbury Factory Tour di Dunedin. Sekali bila dah sampai sana tiket untuk factory tour dah sold out.

Jika nak masuk juga, kena tunggu 2 jam lagi. Lama sangat tu. Rugi masa. Jadi kami hanya beli tiket masuk untuk tengok di bahagian luar factory saja.

Kes yang sama berlaku masa ke Weta Workshop di Wellington. Tiket habis sebab main terjah saja pergi ke situ. Bergambar kat luar saja lah.

Jadi untuk korang, silalah double check dan jika perlu bookinglah tiket masuk ke attraction pilihan korang siap-siap sebelum pergi. Rugilah dah datang jauh-jauh tapi tak boleh masuk sebab tiket dah habis – macam saya. Hehe.

Begitu juga dengan sewa kereta dan motorhome. Tempah sekurang-kurangnya 3 bulan sebelum tarikh korang travel ke sana untuk harga yang lebih murah.

Bila travel beramai-ramai, banyak benda boleh dikongsi bersama menjadikan kos lebih murah. Antaranya petrol, kos sewa kereta atau motorhome, sewa hotel dan bahan makanan.

Harga petrol kat sana pun berubah ikut lokasi. Lagi pedalaman lagi mahal harganya.

Jika korang jenis Rambo dan suka terjah saja, mungkin boleh bawa khemah dan pacak di mana-mana lokasi yang disediakan untuk berkhemah.

Jangan risau, kat New Zealand tak ada haiwan merbahaya dan menjalar. Kat sana tak ada ular, kala jengking dan haiwan berbisa tau. Haaa, menarik kan?

Tapi jangan sengaja buat hal nak berkhemah pulak jika travel di musim sejuk. Ada orang jadi mangsa Elsa frozen nanti. Kecuali jika korang dah biasa dengan cuaca sejuk. Hehe.

10. Masak sendiri dan bawa makanan dari Malaysia

Nak berjimat punya pasal, bawalah Brahims atau sambal dari Malaysia. Sardin dan maggi pun boleh usung sekali.

Harga barang runcit di New Zealand berubah-ubah ikut lokasi. Lagi jauh dari bandar besar, harga barang akan lebih mahal. Aiskrim, roti, biskut dan minyak masak antara barang yang saya pernah beli. Beza harga boleh cecah sehingga NZD1 ke NZD2.

Jika kebetulan di tempat korang pergi ada pasar minggu atau pasar tani, silalah singgah dan beli barang makanan di pasar tersebut. Biasanya harga barang makanan seperti telur dan sayur di pasar tani lebih murah sebab dijual terus oleh para petani di sana.

11. Istihar (declare) barang makanan yang dibawa

Sama macam Australia, New Zealand sangat tegas berkenaan barangan dan makanan yang dibawa masuk. Tak semua boleh lepas di kastam mereka.

Malahan jika ada selut melekat di tapak kasut pun tak dibenarkan melepasi kastam. Maka jadilah seorang yang jujur dan senaraikan siap-siap apa barang yang kita bawa.

Selalunya processed foods tak jadi masalah. Yang penting declare semua barang yang kita bawa. Buat senarai makanan yang dibawa dan apakah bahan-bahannya.

Saya bukanlah rajin sebenarnya nak tulis satu persatu. Nak kerja senang punya pasal, snap je gambar bahan yang tersenarai di kotak atau tin untuk setiap makanan, transfer ke laptop dan susun dalam words, print. Selesai.

Serius bila buat macam ni imigresen kat sana suka sebab kita dah mudahkah kerja mereka untuk periksa barang-barang yang kita bawa. Reduce their hassle and in return they will treat you well, gitu.

Untuk senarai penuh barangan yang dilarang bawa masuk ke New Zealand, korang boleh rujuk di website Custom New Zealand.

12. Buat file dan labelkan ikut kategori

Ini pun penting dan sebenarnya saya buat setiap kali travel sebab senang nak rujuk terutama bila travel dengan keluarga. Bila ada anak-anak sekali, boleh jadi kelam kabut juga lah terutama sewaktu nak kejar masa.

Antara soalan yang ditanya oleh imigresen bila sampai di New Zealand adalah untuk apa datang ke sini, tinggal kat hotel mana dan bila tarikh bertolak balik?

Hah, apa lagi. Jika dah ada file boleh keluarkan dan tunjuk tiket balik. Soalan lain dia tak tanya dah walaupun korang nak selak tunjuk semua sebab dah dikira terlalu proper bagi dia.

Silap gaya dia puji korang pulak sebab well organized. Trick ni memang menjadi jika kita travel ke negara yang kawalan imigresennya agak ketat. Lebih senang nak lepas.

Baca: 9 Bulan Di New Zealand, Ini 12 Tip Memohon ‘Working Holiday Visa’ Di Sana

13. Souvenir (buah tangan dan cenderahati)

Jika trip korang bermula di North Island seperti saya, gunakan peluang ni untuk beli beberapa souvenir seperti T-Shirt dan keychain di sana kerana harganya lebih murah berbanding di South Island.

Saya pernah beli t-shirt lengan panjang bertulis New Zealand dengan harga NZD12 saja (harga asal NZD24 – sebab ada stock clearance di Whakarewarewa Maori Village). Dan t-shirt yang hampir sama tetapi lengan pendek pula berharga NZD25 di South Island. Banyak beza kan?

Begitu juga dengan makanan. Lebih murah di North Island berbanding di South Island.

Sebagai sebuah negara yang tourist friendly, banyak kemudahan untuk para pelancong disediakan oleh badan pelancongan negara ni, termasuk peta percuma. Sewaktu mula-mula jumpa website ni saya tak lah berharap sangat untuk dapat peta free, sekadar cuba nasib je.

Tapi tak sangka dorang memang hantar ke alamat saya. Suka jugaklah. Korang boleh isi borang di website NewZealand.com  dan mereka akan pos ke alamat korang.

2 minggu lepas isi borang tu saya terima peta NZ dan bila tengok stem, owh dari pejabat cawangan di Singapura rupanya. Selain dari itu, peta ni juga boleh di muat turun secara percuma di website di atas. Lepas tu korang print lah sendiri.

Tapi bagi saya dapat pegang peta besar sekeping kat tangan lagi best dan senang nak plan. Hanya tinggal tandakan je mana nak pergi, cari info selanjutnya apa yang menarik di sepanjang laluan dan kat mana nak berhenti.

15. Tip tempah tiket keretapi dan feri pada harga lebih murah

Ini merujuk kepada tiket feri dan keretapi dari North Island ke South Island (dan sebaliknya). Perkhidmatan feri yang menghubungkan 2 pulau ni adalah di Wellington di North Island dan Pickton di South Island.

Dah turun dari feri saya naik keretapi pula menuju ke Christchurch.

Jika korang ke website KiwiRail.co.nz itu adalah harga yang tertera bagi pelawat dari luar negara sebab cookies di website dah dapat kesan korang tengah surf website dari luar New Zealand berdasarkan IP.

Hasil research menemukan saya dengan trick di seat61.com. Rupa-rupanya harga tiket feri dan keretapi bagi perjalanan yang sama adalah lebih murah jika tempahan dibuat dari dalam New Zealand.

Apalagi, ikut saja trick tu. Untuk 5 orang, saya berjaya jimat dalam RM1500++ in total hasil mengikuti panduan yang diberikan oleh Seat61.com.

Banyak New Zealand’s travel apps yang telah dibangunkan untuk rujukan para traveller. Korang cuma perlu pilih mana yang sesuai dengan trip korang. Antaranya New Zealand Tavel Guide maps, New Zealand Offline map, Essential New Zealand Travel dan banyak lagi.

Apps untuk cari lokasi sesuai untuk berkhemah dan parking motorhome untuk bermalam pun ada. Boleh buat carian di Google Play dan Apple Store untuk dapatkan apps yang sesuai ikut itinerari korang.

Untuk memudahkan lagi, korang boleh rujuk 10 best apps for New Zealand.

Cari hostel dan hotel di Agoda.com, HotelsCombined.com, HostelWorld.com, Booking.com, Groupon.co.nz dan GrabOne.co.nz.

Adakala harga promo hotel di Groupon lebih murah daripada di booking.com. Nak jimat punya pasal kena lah rajin survey harga.

18. Research, research, research dan rajin bertanya

Ye, banyakkan buat kajian. Banyak perkongsian dan tips di Google tentang lokasi menarik dan percuma yang dikongsikan sama ada oleh traveller mahupun penduduk di New Zealand sendiri.

Atau pun jika rasa macam dah hilang arah sangat boleh dapatkan info di Information Centre di lokasi yang korang tuju.

Tapi orang selalu cakap locals knows better. Tanya saja pada hotel di tempat korang menginap atau di kedai runcit. Part bertanya kat kedai runcit tu memang selalu saya buat. Sembang-sembang sambil beli makanan. Dapatlah tips tempat menarik hasil rekomendasi dorang.

19. Jaket kalis angin, sunblock dan losyen pelembap

Tips ni mungkin tak ada kaitan dengan berjimat tapi penting jika nak travel dengan selesa. Angin memang kuat di New Zealand, sinaran UV tinggi dan cuaca di sana juga kasar. Selain daripada sunburn, kulit juga mudah kering.

Bawalah baju kalis angin (windbreaker). Bagi losyen pula boleh bawa dari Malaysia atau cari yang sesuai di farmasi di sana. Tanya je pada orang farmasi. Dorang akan rekomen yang mana sesuai ikut keadaan kulit kita.

Berbalik kepada baju, kat New Zealand sebenarnya tak perlu nak pakai formal macam kat Paris dan negara Eropah. Kat sini gaya pakaian adalah extreme sports and outdoor activities.

Tapi jika korang ke pasar tani, mungkin juga ada dijual baju. Sewaktu saya ke Farmers Market di Christchurch, ada dijual baju sejuk dengan harga semurah NZD10 siap dengan logo New Zealand.

Air di New Zealand selamat di minum tanpa di masak. Tapi jika rasa was-was boleh lah masak air dan bawa bekal. Air mineral pun sudah beberapa dollar harganya di sana. Begitu juga dengan makanan. Masak dan bawa bekal.

Korang boleh berhenti makan dan berehat di banyak tempat menarik yang memang disediakan untuk short break sewaktu dalam perjalanan. Sambil makan bolehlah layan view cantik.

Semoga tips di atas dapat membantu korang berjimat dan dapat travel dengan lebih gembira di negara Kiwi ini. Jika diikutkan banyak lagi tips serta lokasi yang sempat saya terjah. Tapi cukuplah banyak ni dulu untuk kali ni.

Jika ada peluang dan rezeki memang saya nak repeat travel ke New Zealand. Sambil buat tips ni pun dah rasa lain macam ni. Haha.

Jika korang hanya nak ke South Island, boleh follow Itinerari Ke New Zealand Selama 13 Hari Dengan Bajet RM3500 ni. Tapi jangan lupa tambah aktiviti tengok penguin liar di Moeraki sebab ia sangat menarik.

Akhir sekali, saya nak ucapkan terima kasih kepada cikgu geografi sewaktu di sekolah menengah dulu. Cara cikgu mengajar banyak inspire saya untuk berangan dan lihat dengan mata sendiri setiap lokasi yang tersenarai dalam buku teks.

Hakikatnya saya minat sejarah tapi atas arahan sekolah, saya kena ambil subjek geografi. Terima kasih cikgu (tak kira, nak cakap jugak walaupun tak tau cikgu baca atau tak. Haha).


Inilah 6 Jadual Makan Dan Diet Saya Selama 3 Bulan Hingga Berjaya Hilang 40 Kg

Saya telah menulis begitu banyak mengenai perjalanan mengurangkan berat badan. Hilang 40 kg dalam tempoh 3 bulan memang memerlukan banyak pengorbanan dan komitmen

Pada awal penulisan dahulu saya tidak mencadangkan korang untuk follow jadual pemakanan saya. Pada saya ambil tahu syarat-syarat makanan apa pun dah baik.

Hahaa. Tapi korang tak nak. Kemain juga nak tahu rejim dan jadual diet saya. Sama sahaja. Yang pasti makan kena cukup 6 kali sehari.

Setiap pagi saya akan pastikan benda pertama masuk ke dalam mulut adalah air masak. Minum air masak segelas atau dua gelas sebelum solat subuh. Selepas itu boleh mula sarapan.

Jujur 2 minggu pertama saya makan OAT KOSONG. Hahaa. Tiada susu, kurma, atau buah. Oat dan air suam sahaja. Dia punya rasa ya tuhan. Tujuan 2 minggu pertama adalah nak potong makanan yang bergula.

Selepas dua minggu pertama saya mula makan oat bersama susu gabung, kurma, kismis. Jam 6-9 pagi masa sesuai untuk sarapan.

Saya tidak cerewet dengan minum pagi. Sebab sebelum minum pagi pun saya minum air kosong banyak dah. Huhu. Untuk minum pagi korang boleh cari biskut oat dalam 3 keping atau kuih satu atau setidak-tidaknya adalah kurma. Saya pilih kurma sahaja.

Ini kena kawal. 15-30 minit sebelum makan tengahari saya akan minum air masak terlebih dahulu. Ini agar perut saya terisi. Jadi nanti bila makan pun tak adalah nak makan banyak banyak sebab perut dah penuh air. Kahkah.

Tapi makan tetap kena makan. Nasi segenggam + ayam bakar, ikan bakar dan katakan tidak pada yang bergoreng. Kuah pula pilih yang paling sedikit penggunaan minyak. Saya pilih sup atau singgang. Dan pastikan ada sayur atau ulam-ulam. Serat bagus untuk badan kau juga.

Pun sama. Kadang-kadang saya minum teh hijau kosong. Teh yang tiada gula ataupun kopi kelat sahaja. Hahaa. Rasa tak payah cakap. Kau minum dulu nanti bagitau.

Selama dua bulan berturut-turut saya tidak minum air yang mengandungi gula tambahan. Kalau tak mahu minum teh atau kopi kau boleh minum air kosong sahaja.

Milo untuk 2 bulan pertama saya tak ambil langsung. Sebab agak manis walau dibancuh tanpa gula. Untuk makan masa rehat petang-petang ni kau boleh cari kek, pau kacang atau biskut ringan tak lebih dari 3 keping.

Baca: 8 Cara Saya Kurangkan Masalah Perut Buncit Dan Hilang 40Kg

Di atas adalah gambar terdahulu dan kini.
Dulu 120 kg. Sekarang 77-78 kg
Dulu saiz pinggang 46 inci. Sekarang 36 inci.

Di antara waktu 6-8 malam kau dah mesti makan malam. Terserah sama ada nak makan sama dengan menu tengahri atau nak ubah. Biasa malam saya akan makan bihun sup, mee sup ayam atau nasi berlauk sama macam tengahari.

Kuantiti tetap sama. Karbohidrat masih segenggam. Bihun sup separuh, mee sup separuh. Nasi pun separuh sahaja. Malam tak bagus kalau banyak sangat karbo.

Saya akan akhiri hari diet dengan minum susu kosong dan campur sedikit oat, kurma dan sedikit madu. Saya pilih susu omega (plastik warna merah. Makan tak ada sebab dah ada oat sikit. Epal pun baik. Simpan stok banyak banyak. Hehe

Nota-nota lain yang perlu anda tahu mengenai diet saya.

Kejayaan mengurangkan berat badan adalah bergantung kepada gaya pemilihan makanan yang bijak dan jumlah kuantiti yang betul.

Cara meletakkan kuantiti makanan seperti dalam pinggan ini sangat membantu. Hanya perlu masukkan jumlah yang tepat sahaja.

Ini adalah nutrisi yang memang perlu ada dalam setiap hidangan kita.

1. Karbohidrat ( Nasi putih, nasi perang atau roti)
2. Protein (Ayam, daging, ikan)
3. Fiber atau vitamin (Sayur, ulam-ulaman atau buah-buahan.

Dengan gabungan ketiga-tiga nutrisi ini ia sudahpun dapat menampung jumlah tenaga anda sehari-harian.

Dengan memilih makanan yang kurang minyak, rebus-rebusan atau jenis yang dipanggang anda sebenarnya sudah selangkah ke arah berat badan yang ideal.

Lagi banyak anda kurangkan makanan berlemak, masin dan berminyak, lebih cepat peratus untuk anda kurangkan berat badan anda.

Boleh lah cuba formula pinggan nutrisi ini.

Diet bukan tujuan. Matlamat kita adalah kesihatan yang berkualiti. Diet tidak ada ada pengakhiran dan ia adalah perjalanan hidup. Harap tip ini manfaat untuk korang semua.

Baca lagi: 7 Cara Bagaimana Saya Tangani Halangan Mental Semasa Diet Hingga Hilang 40Kg


5 Kesilapan Ini Melayakkan Resume Anda Dibuang Ke Bakul Sampah

Resume sampah! Kata-kata tersebut agak keterlaluan, namun itulah realiti yang dihadap oleh orang HR (sumber manusia) seperti saya setiap kali menerima resume daripada pencari kerja.

Bukan bermaksud saya atau rakan-rakan HR lain menganggap resume yang dihantar kepada kami dipandang hina seperti sampah, tetapi si pencari kerja itulah yang menjadikan resume-nya seolah sampah.

Pagi ini saya menerima dua resume daripada pencari kerja yang dihantar melalui pos. Setelah di sisih oleh pembantu saya, ia diletakkan di meja saya untuk penilaian dan tindakan.

Tanpa prejudis saya menelitinya dan terima kasih kepada mereka yang berminat menghantar permohonan kerja di syarikat saya bekerja ini biarpun ia syarikat kecil.

Usai meneliti keduanya, saya bersandar. Kemudian mengeluh sendiri.

Keduanya Melayu, berpendidikan tinggi, ada diploma. Tetapi resume mereka langsung tidak berbekas di hati saya sebagai orang HR.

Kenapa? Sebab ia telah dihantar tanpa surat iringan, hanya resume atau CV (cover letter) semata-mata. Ia resume yang tiada nilai.

Apakah jawatan yang di pohon? Berapa gaji yang diminta? Tiada dinyatakan.

Bab gaji tidaklah menjadi isu besar, tetapi tidak menulis jawatan di pohon itu kesilapan terbesar calon. Orang HR tiada kuasa membaca hati anda.

Kami juga tidak boleh sewenangnya memilih dan mencadang jawatan untuk anda pilih, biarpun itulah sebenarnya tujuan anda tidak menulis jawatan yang dipohon.

Jika anda terlalu inginkan kerja dan tidak memilih, tulislah ‘PERMOHONAN JAWATAN SEBAGAI PENYELIA STOR ATAU SETARAF’, sebagai contoh.

Sudahlah membuat kesilapan sebesar itu, diikuti pula kesilapan lain yang sepatutnya tidak berlaku seperti berikut:

Gambar besar itu bagus tetapi janganlah membesarkannya sesuka hati tanpa mengambilkira ratio yang betul. Hasilnya rupa kacak anda menjadi lonjong seperti ‘Patrick’ si tapak sulaiman dalam kartun ‘Spongebob’.

Resume adalah cerminan diri anda sebelum anda dipanggil temuduga. Kesilapan ejaan boleh dielak jika anda baca resume anda berulang kali sebelum dihantar. Orang HR pun ada yang tidak mahu berdiplomasi bab kesilapan ejaan kerana ia menunjukkan anda tidak teliti.

Ia sesuatu yang biasa dan digemari oleh calon biarpun mereka gagal dalam mata pelajaran bahasa Inggeris. Bercakap ‘broken English’ tak salah kerana ia akhirnya akan menjadikan kita yakin dan mahir bertutur bahasa Inggeris.

Tetapi penulisan tidak begitu. Jika anda ingin menulis resume dalam bahasa Inggeris, pastikan ejaan dan bahasanya betul dan sesuai. Susah?, apa yang susah sangat, pakcik ‘google’ kan ada. Itupun nak ajar!

Untuk jawatan yang dipohon secara semberono dengan niat mana tahu sangkut, bolehlah! Tetapi jika anda bersaing untuk jawatan tertentu yang diiklankan, sebaiknya sertakan sijil sokongan seperti sijil SPM, STPM, Diploma, Ijazah, sijil kemahiran, sijil penghargaan, dan surat-surat sokongan yang berkaitan.

Orang HR macam saya ini bukanlah tahu semua tentang kursus-kursus yang terdapat di kolej dan universiti. Jadi kami tak tahu sama ada bidang yang anda pelajari itu sesuai dengan bidang yang dipohon. Jadi, sertakanlah transkrip peperiksaan.

Lagi kelakar apabila sesetengah kursus itu diberi nama dalam bahasa Melayu dan kami tidak tahu maksudnya kerana ia menggunakan bahasa yang kami tak pernah dengar. Jika ada transkrip, dapatlah kami hayati dan fahaminya.

Apa-apa pun tulisan saya di atas, jika anda tidak tahu adab, semuanya tidak berguna dan resume anda akan benar-benar menjadi sampah dan dibuang serta-merta.

Ya, saya serius! Suatu ketika dahulu, saya pernah membuang resume calon yang saya rasa cukup biadap apabila bercakap melalui telefon. Menelefon pihak syarikat dan orang HR untuk mengetahui penerimaan resume yang dihantar dan status permohonan adalah trik/ teknik memenangi temuduga, tetapi ia akan menjadi mimpi buruk jika anda tidak tahu adab.

“Hello HR, awak ada terima tak resume saya?”, tanya seorang calon melalui telefon. Setelah bersoal jawab mengenai nama, tarikh dihantar dan jawatan dipohon, saya telah memaklumkan bahawa resumenya sedang diproses.

“Okaylah macam tu. Resume tu jangan lupa bagi bos awak tengok, jangan peram kat meja awak pula”, katanya lagi.

Wah, mendidih hati saya mendengarnya. Tetapi saya tetap profesional dan menutup perbualan dengan baik. Selepas itu tanpa berlengah saya telah memasukkan resume-nya itu ke dalam bakul sampah yang berada di sebelah meja saya.

Ya, saya boleh jadi tidak profesional dalam tugas, tetapi saya yakin syarikat saya bekerja itu juga tidak memerlukan orang yang tiada adab. Resume yang dibuang pasti tidak dapat dikesan lagi dan peluang calon tersebut adalah 0%.

Bagi kes ini, sejujurnya calon tersebut telah tersenarai antara lima calon yang paling layak setelah tapisan. Tetapi kerana mulutnya itu saya telah ‘membakulsampahkan’ resume-nya.

Apa salahnya guna bahasa panggilan yang lebih sesuai, tidak kisahlahlah jika orang HR itu cuma sekadar kerani HR. Apa salahnya panggil tuan/encik/puan/cik atau lain-lain panggilan yang tertib dan formal.

Dalam kes ini dia bergurau kasar dengan bos HR sendiri yang kebetulan sedang pening kepala membuat budget tahunan untuk syarikat. Jadi, terimalah pembalasan perbuatannya itu. Orang tua dah kata ‘sebab pulut santan binasa, sebab mulut badan binasa’.

Jadi, saya suka ingatkan bahawa ekonomi kita semakin gawat dan pencari kerja semakin ramai dan terdesak, maka mulakan langkah pertama mencari kerja secara betul dengan menulis resume yang sempurna.

Kemudian ingatlah bahawa proses pemilihan calon dan temuduga, termasuk penentuan gaji dan pengesahan penerimaan jawatan adalah kuasa budi bicara HR, dan kamilah barisan depan yang menilai anda.

Jika anda gagal melepasi kami, tipislah harapan anda, kecualilah anda mempunyai ‘kabel’ yang lebih besar.

Kami tidak perlu ‘dikipas’ atau disogok, cukup sekadar menulis resume yang lengkap dengan surat iringan, menelefon atau menulis email bertanya khabar mengenai status resume anda sebagai tanda ia diterima dan diambil tindakan.

Jika anda sesuai, anda akan diberi peluang dalam proses temuduga dan insyalllah akan menerima tawaran jawatan. Proses ini terpakai untuk semua jawatan dan semua syarikat.

Jika nak tahu lebih lanjut lagi, bacalah buku mengenainya yang banyak di pasaran dan hadirilah kelas menghadapi temuduga yang dianjurkan oleh pihak universiti atau kolej.

Jika ia tidak diajar, mohonlah pihak terbabit membuatnya agar semua pelajar yang akan keluar mencari kerja buka mata apa sebenarnya dicari dan dinilai oleh pihak syarikat.


Inilah Antara Peristiwa Penting Yang Membawa Turki Ke Kancah Perang Dunia Pertama

Hari ini adalah 18 Mac 2017. Teringat saya tentang satu peristiwa besar dan bersejarah di Turki. Peristiwa peperangan di Canakkale yang menjadi salah satu babak di dalam pentas pertarungan antara kuasa-kuasa besar sewaktu Peperangan Dunia Pertama (World War I).

Saya akan ceritakan dahulu bagaimana Peperangan Dunia Pertama ini terjadi dahulu dan seterusnya fokus kepada terjebaknya Daulah Uthmaniyyah di dalam perangkap yang merugikan mereka sendiri.

Setelah tamatnya Revolusi Perindustrian dan diselangi dengan kegagalan kuasa-kuasa besar Eropah untuk ‘berkongsi’ sumber bahan mentah dunia melalui penjajahan ke atas negara-negara lain, telah mengakibatkan konflik dan perbalahan sesama mereka yang semakin hari semakin teruk dan membimbangkan.

Tamak haloba yang sudah lama menjadi darah daging penguasa-penguasa besar Eropah ini telah menunjukkan tanda-tanda suatu malapetaka besar yang tidak dapat dielakkan akan terjadi.

Sementara wilayah-wilayah Daulah Uthmaniyyah yang kaya dengan hasil bumi sering menjadi sasaran mereka. Namun dalam situasi seperti ini, adalah lebih baik bagi kerajaan Uthmaniyyah tidak menyokong mana-mana pihak dan berusaha sebaik mungkin untuk mengekalkan posisi neutral mereka daripada terlibat di dalam kancah konflik yang tidak berkesudahan.

Ya, Daulah Uthmaniyyah tiada apa-apa kaitan sama ada secara langsung atau tidak langsung di dalam menuntut sebarang kepentingan di dalam konflik perebutan tanah jajahan dan rompakan hasil bumi di kalangan negara-negara perindustrian.

Tahun demi tahun perbalahan sesama mereka telah sampai ke kemuncaknya apabila terjadinya pembunuhan terancang oleh puak Serbia terhadap putera raja Austria, Archduke Franz Ferdinand bersama isterinya di Saray-Bosna (Sarajevo) dengan tujuan menuntut kawasan Bosnia yang dimiliki Austria. Pembunuhan ini telah mencetuskan peperangan di kalangan mereka.

Api yang sedang membara disemarakkan lagi dengan kehadiran tentera-tentera sokongan melalui Rusia kepada Serbia dan Jerman kepada Austria.

Peperangan ini menjadi semakin rancak selepas kuasa-kuasa besar Eropah terbahagi kepada 2 kumpulan untuk menentang antara satu sama lain bila British, Perancis dan Rusia telah bersatu dan membentuk gabungan yang dipanggil Tentera Bersekutu (The Allies).

Manakala Jerman, Austria-Hungary dan Itali telah bersatu di bawah Kuasa Pusat (Central Powers).

Dengan itu, bermulalah episod yang tidak disangka-sangka di dalam sejarah dunia dengan berlakunya Perang Dunia I (World War I) pada 28 Jun 1914. Namun, pada 1 Ogos 1914 Itali yang pada mulanya menyertai pasukan Kuasa Pusat telah menarik diri daripada sekutunya dan mengisytiharkan untuk tidak berpihak di dalam konflik yang ngeri ini.

Dalam masa yang sama Majlis Ittihad dan Teraqqi (jawatankuasa yang bertanggungjawab membuat dan melaksanakan undang-undang tentera berpusat di Istanbul) yang mempunyai 3 ketua ahli majlis tersebut iaitu Enver, Talat dan Jemal mempunyai buah fikiran masing-masing terhadap situasi yang berlaku di Eropah.

Apa Posisi Yang Diambil Setelah Bermulanya Peperangan Dunia I?

Enver Pasha dan Talat Pasha lebih cenderung untuk menyokong Jerman di dalam pertempuran ini. Sungguhpun begitu, berbeza pula pada pandangan Jemal Pasha yang lebih matang dan berpandangan jauh.

Beliau ingin bersikap neutral untuk tidak memihak kepada mana-mana kuasa besar kerana ia tidak membawa apa-apa keuntungan kepada Daulah Uthmaniyyah dan umat Islam.

Tetapi, tanpa diketahui dan tanpa berbincang dengan mana-mana ahli Majlis Tertinggi, Said Halim Pasha dan Enver Pasha telah membuat perjanjian sulit bersama kerajaan Jerman pada 2 Ogos 1914 sebaik sahaja selepas pengunduran yang dibuat oleh Itali.

Selepas bermulanya pergelutan antara kuasa-kuasa besar, British yang dahulunya merupakan rakan dagang Daulah Uthmaniyyah secara tiba-tiba telah menolak untuk menghantar 2 buah kapal perang walaupun kerajaan Uthmaniyyah telah pun membayar penuh untuk membeli kapal-kapal perang tersebut.

Suatu hari, dilihat terdapat 2 buah kapal perang milik Jerman sedang dikejar oleh kapal-kapal perang British daripada laut Mediterranean sehingga memasuki selat Dardanelles, Turki.

Melalui perjanjian sulit yang telah dibuat oleh Envar Pasha dan Said Halim Pasha, pada 11 Ogos 1914 Envar Pasha telah mengakui bahawa kapal-kapal tersebut telah pun memasuki perairan Osmanlı (Uthmaniyyah) malah mengisytiharkan 2 buah kapal tersebut telah dibeli oleh kerajaan Uthmaniyyah.

Mengapa Mereka Mengambil Keputusan Begitu?

Tujuannya adalah untuk menyelamatkan sekutu mereka, Jerman. 2 buah kapal yang dahulunya bernama Göben dan Breslau telah pun bertukar nama serta merta dengan panggilan Yavuz dan Midilli. Untuk menyembunyikan diri, Laksamana Souchon dan anak-anak kapal Jerman yang lain dengan segera menukar uniform mereka kepada uniform tentera Uthmaniyyah.

Kita boleh lihat, nampak seperti kerajaan Jerman memang sengaja ingin menarik kerajaan Uthmaniyyah ke kancah pertempuran yang dahsyat ini untuk menyebelahi mereka.

Jika benar-benar Daulah Uhmaniyyah terperangkap dengan janji-janji manis kerajaan Jerman, maka mereka terpaksa berdepan dengan Tentera Bersekutu (The Allies) yang mana Rusia telah menempatkan ketenteraan mereka di Odessa (iaitu pelabuhan Ukraine) dan British di Terusan Suez (Mesir).

Pada 11 Oktober 1914, kedutaan Jerman telah menawarkan sejumlah 2 juta Kurush kepada kerajaan Uthmaniyyah untuk menyertai mereka di dalam Kuasa Pusat (Central Power). Akhirnya Sultan Mehmed V Reshad telah menerima tawaran tersebut dan wang yang dijanjikan telah diterima pada 21 Oktober.

Tanpa tak disangka-sangka pada 29 Oktober 1914, Laksamana Souchon telah menyerang dan menenggelamkan kapal-kapal perang Rusia dengan bedilan meriam di Laut Hitam (Black Sea) atas arahan Enver Pasha yang telah mengambil keputusan terburu-buru tanpa berbincang dengan para Menteri Uthmaniyyah apatah lagi Sultan.

Dialah antara orang yang bertanggungjawab meletakkan Daulah Uthmaniyyah ke kancah bahaya. Akibat daripada kejadian itu, kerajaan Rusia telah mengisytiharkan perang terhadap Daulah Uthmaniyyah pada 2 November 1914 dan akhirnya kerajaan Uthmaniyyah terpaksa berdepan dengan kuasa-kuasa besar Tentera Bersekutu yang lain.

Maka, sebagai khalifah kaum muslimin di seluruh dunia, Sultan Reshad telah menyeru kesemua kaum muslimin dengan seruan jihad menentang Tentera Bersekutu.

British dan Rusia cuba menyekat segala seruan jihad untuk menentang mereka di wilayah-wilayah yang sedang dijajah seperti British di India dan Mesir, manakala Rusia di Asia Tengah.

Pada awalnya mereka berjaya membuat tekanan kepada Daulah Uthmaniyyah tetapi seruan jihad yang diseru oleh Khalifah Sultan Reshad telah berjaya menembusi hati-hati orang yang beriman untuk bangkit keluar menentang penjajah dan mempertahankan tanah kaum muslimin daripada dirampas oleh Tentera Bersekutu.

Keterlibatan pasukan Daulah Uthmaniyyah di dalam Perang Dunia I ini diibaratkan
nyawa di hujung tanduk.

Mereka telah hilang sifat dinamik yang dimiliki sebelum ini walaupun telah berusaha untuk terus kekal berjuang dengan sistem pentadbiran yang semakin lemah dan tenat semenjak 1826.

Semasa pemerintahan Sultan Abdul Hamid II, baginda sedaya upaya mempertahankan wilayah Daulah Uthmaniyyah meskipun sistem pentadbiran yang diamalkan agak tempang kerana baginda dan beberapa orang kuatnya sahaja yang bertungkus lumus memperbaiki apa yang sudah rosak.

Sultan Abdul Hamid II (dan mereka yang bersama dengannya) harus dipuji kerana kecemerlangan mereka di dalam mentadbir polisi luar kerajaan walaupun mendapat tentangan daripada pelbagai pihak.

Usaha Sultan Abdul Hamid untuk menyelamatkan institusi khilafah telah disalah ertikan oleh ahli ketua Majlis Ittihad dan Teraqqi malah mereka mengheret Daulah Uthmaniyyah ke arah kehancuran.

Rusia Berjaya Menceroboh Masuk Timur Anatolia, Turki

Rusia telah menyusun serangan mereka pada November 1914 dan Daulah Uthmaniyyah berjaya menangkis serangan tersebut dan melakukan serangan balas pada 21 Disember.

Walaupun begitu, Rusia sekali lagi mengatur strategi dengan melakukan serangan pada sekala yang lebih besar dan agresif sehingga askar-askar Rusia berjaya memasuki timur Anatolia.

Serangan bertubi-tubi dikenakan ke atas wilayah Daulah Uthmaniyyah sama ada yang di darat atau di laut. Ketiga-tiga sekutu Eropah ini bergabung tenaga dan banyak menumpukan kapal-kapal perang bagi menembusi laluan Selat Dardanelles di Çanakkale.

Bedilan demi bedilan disasarkan ke arah kubu pertahan Osmanli di Canakkale. Canakkale dikelilingi dengan bukit-bukau yang memberi kelebihan kepada pasukan Uthmaniyyah dan dilengkapi dengan meriam-meriam yang ampuh.

Akhirnya, dengan semangat jihad yang berkobar-kobar dikalangan tentera Osmanli, Tentera Bersekutu menerima nasib yang malang akibat bedilan-bedilan meriam yang disasarkan daripada kubu Canakkale pada 18 Mac 1915.

Selepas tidak berjaya melepasi Selat Dardanelles, Tentera Bersekutu cuba menyerang melalui jalan darat di Gallipoli tetapi mereka tetap juga gagal dan terpaksa berundur. Amat sedih sekali, pertempuran yang dahsyat ini telah mengorbankan kira-kira 250,000 pejuang Uthmaniyyah dan 50,000 daripadanya adalah pegawai kerajaan Osmanli di Canakkale.

Antara sebab mengapa Tentera Bersekutu memberi tumpuan untuk menawan Selat Dardanelles kerana :

Di akhir pertempuran, Tentera Bersekutu tidak mampu menembusi kubu terkuat Daulah Uthmaniyyah di wilayah Anatolia sehingga terpaksa berundur ke wilayah Iraq bagi mengumpul tenaga dan bergabung semula dengan pasukan Rusia di Kaukasus.

Hari ini, Canakkale sangat popular dengan slogan “Çanakkale Geçilmez”.
(Canakkale tidak akan sekali-kali ditembusi)

Bacaan lanjut : Osmanlı Tarihi (Prof. Dr. Mehmed Maksudoğlu) & Ottoman History Misperception And Truths (Prof. Ahmed Akgündüz & Prof. Said Öztürk)

Shafiq Shafie
Research & Development Jejak Uthmaniyyah

Baca lagi: Inilah Bukti Hubungan Erat Empayar Uthmaniyyah Dan Kerajaan Melayu Satu Ketika Dulu


Inilah Bahana Jual Produk Yang Memudaratkan Orang Ramai

Salam semua sahabat Jebon. Harap semua dilindungi dan berada dibawah lindungannya. Pepagi ini tergerak nak bersembang aka membebel, bukan pasal dunia motorsport ya. Kali ini melencong sikit.

Bukan apa semalam ada bersembang dengan seorang sahabat ini. Sembang pasal bisnes dan kehidupan, beliau kini merupakan ahli perniagaan yang boleh dikatakan berjaya. Agak mewah jugalah kehidupannya. Alhamdullillah syukur.

Bapak Jebon memang suka tengok ahli-ahli shahadah ni berjaya. Tapi di sebalik kejayaan dan kesenangan yang dikecapi beliau sebenarnya selalu ditimpa musibah. Bukan takat beliau sahaja malah seluruh ahli keluarga, mak bapa adik beradik.

Maka bermulalah sesi persembangan dengan bapa Jebon sampai menyasar sampai pukul 4 pagi tadi.

Sahabat Jebon ini Ali. Itu bukan nama sebenar. Dia memulakan bisnes online sejak 4 tahun lepas. Macam-macam produk dijualnya secara dropship dan direct. Segala macam benda dibuatnya asal online dia sebat. Pendapatan 4 ke 5 angka selamber saja.

Tapi itulah semenjak buat bisnes ini banyak musibah menimpa. Antaranya, sakit, accident, bencana dan pernah dahan pokok tumbang hentam kereta dia saja. Kereta sebelah calar pun tak. Jadi, Ali berceritalah pada Jebon pasal hal ini. Kenapa? Mengapa? Apa hal? Maka bermuzakarah kami semalam.

Dia redha semuanya datang dari Allah. Tetapi puncanya haruslah dicari dan diperbetulkan. Cari punya cari akhirnya kami rasa kami jumpa punca segalanya.

Rupa-rupanya kebanyakkan produk yang Ali jual merupakan produk pengguna dan Ali sendiri meragui keberkesanan produk-produk tersebut. Asal jual ada untung lebih beliau akan pilih. Sampai ada produk yang menggunakan testimoni yang dibuat sendiri. Syok sendiri konon-konon berkesan tanpa diuji dan disahkan keberkesanannya. Laaaaaaaa mengucap panjang si Ali ini, bukan nama sebenar.

Apakah hukuman yang patut diterima jika kita membantu menjual produk-produk yang sebegini?

Pada bapa Jebon kita sebagai manusia berakal sepatutnya boleh mengkaji sebelum menjual apa-apa produk di pasaran. Bukan sekadar belasah saja janji untung. Banyak produk-produk yang betul-betul berkualiti yang boleh dijual. Pilih saja dulu betul-betul. Tak mahu buat aniaya pada orang yang membelinya.

Ini ambil air campur sebuk kunyit, tabur garam, letak perasa berri, letak dalam botol. Pastu tulis “buncitless jus, pasti kempis dalam 2 minggu.”

Sebagai pemegang shahadah kita tak boleh belasah macam itu, memang kita jadi senang sebab Allah dah janji siapa usaha dia pasti berjaya. Jadi, memang berjayalah si Ali ini tadi. Tetapi pakej sekali dengan yang lain datang sekali itu yang tak sanggup tu.

Apa-apa pun semoga si Ali berjaya membetulkan apa yang tak betul. Semoga beliau terus berjaya. Bapa Jebon tumpang gembira saja.


Inilah Bentuk ‘Megazord’ Dalam Filem Terbaru Power Rangers

Nampaknya, tidak ada satu pun yang akan kekal sama dalam filem terbaru Power Rangers nanti. Sehingga ke hari ini, Lionsgate masih lagi tidak tunjuk sebarang imej robot yang akan digunakan oleh para Ranger, the mighty Megazord.

Tetapi Saban dan Lionsgate secara tidak sengaja telah berkongsi gambar Megazord yang akan muncul dalam filem Power Rangers ini; cuma ianya dalam bentuk official merchandise patung Megazord ini. Gambar patung ini dikongsi sendiri oleh laman rasmi Power Rangers di Twitter dan mengundang pelbagai reaksi dari peminat siri ini.

Interactive #PowerRangersMovie Megazord with expandable wings, battle sounds, LED effects + all 5 Rangers. ⚡ Stay tuned for pre-sale dates! pic.twitter.com/I1Me6jQV59

— Power Rangers (@PowerRangers) November 4, 2016

What are those? Rupanya lain langsung dengan rupa Megazord yang traditional. Kini ia berbentuk seperti sebuah robot Gundam yang dicipta oleh makhluk asing dengan kaki yang sungguh tidak menarik. Persoalan utama semestinya kenapa? Kenapa mereka tidak mengekalkan konsep Megazord yang asal? Kenapa hala tuju ini yang dipilih oleh Saban dan Lionsgate?

Jika inilah rupa Megazord yang akan digunakan oleh para Rangers, pasti ramai peminat tegar siri ini akan kecewa. Cuba anda lihat Megazord versi yang asal. Jauh lebih hebat dan bad-ass. Jika anda diberi pilihan, anda pilih yang mana?


Inilah Bukti Hubungan Erat Empayar Uthmaniyyah Dan Kerajaan Melayu Satu Ketika Dulu

Dua tiga hari kebelakangan ini “feeling” dengan sejarah Khilafah Turki Uthmaniyyah. Sebabnya 22 Januari ialah ulang tahun ke-500 peristiwa Pertempuran Ridaniye pada tahun 1517 yang menandakan permulaan Khilafah Uthmaniyyah.

Ekoran daripada kemenangan atas tentera Mamluk di Mesir, Sultan Selim I menjadi Sultan Uthmaniyyah pertama yang memegang gelaran Khalifah Islam. Uthmaniyyah kekal menjadi pemimpin tertinggi Dunia Islam sehingga kejatuhan khilafah pada tahun 1924.

Kekaguman terhadap Uthmaniyyah bukan didorong oleh perasaan romantisme atau nostalgia semata-mata, tetapi kerana Uthmaniyyah merupakan sebuah tamadun yang mempunyai pencapaian yang tinggi dari segi kekuatan dan juga kebudayaan, tidak seperti dinasti-dinasti khilafah yang sebelumnya iaitu Umayyah (hanya ada kelebihan kekuatan) dan Abbasiyyah (hanya ada kelebihan kebudayaan).

Tetapi ada juga yang bertanya dan berkomen dengan nada sinis: “apa sumbangan Uthmaniyyah kepada Islam?”, “Sultan Sulaiman ini kerjanya kumpul isteri dan gundik sahaja”, “Uthmaniyyah jatuh sebab percaya dengan Yahudi”, “Apa relevannya Uthmaniyyah dengan hari ini?”

Ini adalah komen-komen yang tidak benar. Khalifah Uthmaniyyah pun manusia, mereka tidak dapat lari dari membuat kesilapan. Namun jika dilihat dari segi kemaslahatan, mereka telah memperjuangkan syiar Islam dengan jayanya.

Uthmaniyyah berjaya memperluaskan wilayah sehingga ke pinggiran daerah jantung Eropah (Vienna) yang tidak pernah diterokai oleh kerajaan-kerajaan Islam sebelum ini, menjadi ancaman kewujudan (‘existential threat’) kepada Tamadun Eropah dari abad ke-14 hingga 17.

Dan lebih penting sekali, Uthmaniyyah bertindak sebagai pembela umat Islam dari serangan penjajah-penjajah Eropah (Portugis, Belanda, British) yang menguasai Lautan Hindi.

Baca: Bagaimana Celik Geopolitik Bantu Kerajaan Uthmaniyyah Bina Hubungan Dengan England

Selepas Melaka jatuh ke tangan Portugis pada tahun 1511, Sultan Sulaiman mengutuskan armada lautnya ke Nusantara (Alam Melayu) untuk membebaskan Melaka dan mempertahankan Aceh dari serangan Portugis.

Tentera Uthmaniyyah mengajar orang Islam di Alam Melayu membuat dan mengguna meriam. Namun, kuasa laut Uthmaniyyah yang semakin lemah telah membolehkan Belanda menguasai Aceh pada akhir abad ke-19.

Kejatuhan Uthmaniyyah pun bukan sebab khalifah korup, tetapi kerana kuasa Uthmaniyyah ketika itu telah pun dikuasai oleh golongan sekular-nasionalis seperti Enver Pasha yang terburu-buru menyebelahi pakatan Empayar Jerman dalam Perang Dunia Pertama.

Kekalahan Jerman telah menyebabkan wilayah Uthmaniyyah diagih-agihkan oleh kuasa-kuasa pemenang (British dan Perancis) dalam Sidang Keamanan Paris 1919, termasuk Palestin.

Jadi, saranan saya untuk belajar dengan Uthmaniyyah bukan bermaksud kita perlu menjadi bebas nilai (‘value-free’) dalam mengamalkan geopolitik dan diplomasi, bukan bermakna kita tidak perlu memilih rakan dalam penjalinan hubugan antara negara, dan bukan bermakna matlamat halalkan cara.

Yang perlu kita faham ialah aspek-aspek kenegarawanan (‘statecraft’) Uthmaniyyah yang membolehkannya daripada sebuah kuasa yang kecil di Anatolia menjadi sebuah kuasa besar yang menggagahi 3 benua, di antaranya adalah diplomasi fleksibel yang mengambil kira imbangan kuasa (‘balance of power’) dan pembinaan kuasa laut untuk menandingi kuasa-kuasa Eropah.

Persoalan yang lebih besar ialah: bagaimana orang Nusantara boleh lupa siapa dia Uthmaniyyah dan apa sumbangan mereka, sedangkan simbol-simbol Uthmaniyyah masih hidup bersama kita?

Lambang Bulan Sabit dan Bintang yang menghiasi bendera kerajaan-kerajaan kita adalah berasal dari lambang Uthmaniyyah iaitu Ay-Yildiz, termasuk bendera Kesultanan Johor yang menjadi asas kepada Jalur Gemilang.

Pemakaian simbol tersebut menjadi saksi kepada solidariti politik di antara Turki Uthmaniyyah dan Alam Melayu atas dasar satu umat yang sama atau ‘pan-Islamisme’.

Sementara itu, songkok juga berasal dari topi ‘fez’ yang merupakan pemakaian kepala rasmi Uthmaniyyah sejak 1826. Fez dipakai oleh umat Islam di India selepas kejatuhan Empayar Mughal pada 1857 sebagai tanda bay’ah kepada Khilafah di Turki, dan kemudian ia beransur menjadi budaya di Alam Melayu.

Hubungan yang erat di antara Kesultanan Johor dan Uthmaniyyah terbina sejak zaman Sultan Abu Bakar (1862-1895), sehingga Johor Bharu dikenali sebagai bandar kembar (‘twin city’) kepada Istanbul sehingga hari ini.

Sejarah Uthmaniyyah adalah sejarah peradaban Islam kita. Kalau bukan kita sendiri yang menghargainya, tiada sesiapa yang akan menghargainya bagi pihak kita. Dan di sejarah Uthmaniyyah terdapat pengajaran yang dapat mengeluarkan umat dari ditindas dan ditekan di pentas geopolitik.

Buku untuk bacaan lanjut:
(i) The Ottoman Centuries: The Rise and Fall of the Turkish Empire (Lord Kinross, 1977)
(ii) Ottoman Connections to the Malay World (Saim Kayadibi, 2011)
(iii) Great Powers and Geopolitical Change (Jakub Grygiel, 2006) – Bab 5 membincangkan kebangkitan dan kejatuhan Uthmaniyyah akibat faktor geopolitik

Baca lagi: Rupanya Masih Ada Pewaris Uthmaniyyah Dan Ini 5 Fakta Menarik Mengenai Beliau


Inilah Cara Saya Didik Anak Hargai Pengorbanan Pasukan Unit Tindakhas

Hari ini ayah bawa anak-anak menghadiri sambutan Hari Ulangtahun ke 41 Penubuhan Unit Tindakhas supaya anak-anak dapat menyelami dan memahami perjuangan ayah dahulu.

Supaya kamu tahu yang dahulu ayah kamu adalah seorang pejuang keamanan yang bertungkus lumus siang dan malam menjaga keselamatan negara hingga terpaksa meninggalkan kamu yang masih kecil bersama arwah ibu kamu.

Arwah ibu kamu telah membesarkan kamu dalam kepayahan supaya ayah dapat terus pergi berjuang dengan tenang.

Di unit ini ayah kamu menimba berbagai pengalaman pahit dan manis, getir dan mencabar, menyelamatkan tebusan, menjaga keselamatan pemimpin-pemimpin utama negara, menjaga ketua negara asing yang diancam nyawanya.

Memburu dan bertempur dengan penjenayah ganas, menumpaskan pembunuh upahan,  lanun yang mengganas serta menumpaskan komando asing yang membuat onar dalam negara ini, juga menumpaskan agen asing dan agen pengganas yang menyelinap masuk.

Namun sebahagian besar kisah tetap kekal ayah akan simpan dan rahsiakan kerana tidak boleh untuk ayah ceritakan.

Ayah ingin kamu menyelami kegigihan,ketabahan dan kesabaran ibu kamu dahulu yang selalu ditinggalkan apabila ayah pergi bertugas di seluruh pelusuk tanahair hatta hingga keluar negara juga. Ayah ingin kamu tahu dahulu hidup ayah selalu di ambang bahaya hingga mengancam nyawa.

Dahulu anak, isteri dan ahli keluarga tidak boleh bertanya tentang urusan kerja ayah, tidak boleh bertanya ke mana ayah pergi dan kapan akan pulang. Jika ayah masih pulang ke rumah maka syukur Alhamdulillah. Jika ditakdirkan ayah terpaksa dibawa pulang dalam keranda maka ahli keluarga harus terima dengan pasrah.

Arwah ibu kamu faham akan peraturan yang telah ditetapkan itu,”tiada dibenarkan perbincangan dan pertanyaan tentang urusan kerja ayah dirumah”. Begitu hebat sekali pengorbanan arwah ibu kamu. Seorang isteri kepada anggota pasukan khas seperti ayah.

Wahai anak anak ayah. Ketika hayatnya ibu kamu dahulu telah menempuh berbagai pengalaman pahit manis, suka dan duka kerana ayah adalah adalah seorang pejuang tegar dan ibu kamu seorang isteri anggota UTK yang tabah, sabar dan kental.

Apabila ayah bersara awal dari UTK arwah ibu kamu antara orang yang paling gembira kerana ayah bakal punya banyak masa terluang bersamanya dan anak-anak semua. Dia juga tidak perlu lagi selalu risaukan keselamatan ayah apabila keluar bekerja.

Dia tidak akan tertanya-tanya sendirian apakah ayah akan pulang hidup atau pulang dalam keranda bersalut bendera Malaysia.

Kini isteri yang dahulu sering ditinggalkan demi tugas telahpun terlebih dahulu meninggalkan ayah dan anak-anak buat selama-lamanya. Giliran ibu kamu pula meninggalkan ayah untuk menjaga anak-anak.

Cuma bezanya kini anak-anak sudah meningkat remaja dan anak-anak tidak nakal dan buas seperti waktu kecil dahulu kerana berkat didikan dan asuhan ibu dahulu anak-anak ayah semua menjadi anak-anak yang baik dan menghormati orang tua.

Semoga berkat dari menghadiri majlis ini dan anak-anak semua dapat bertemu secara langsung dengan rakan-rakan seperjuangan ayah dahulu, kamu akan lebih menghargai pengorbanan ayah, ibu kamu, rakan-rakan ayah dan semua anggota pasukan keselamatan yang telah banyak berkorban untuk agama bangsa dan tanahair ini.

Biar siapa pun yang memerintah tapi perjuangan mempertahankan agama, bangsa dan tanahair tetap akan diteruskan.

Semoga ada anak ayah yang akan mewarisi semangat kental sebagai pejuang untuk meneruskan perjuangan ayah dahulu.

Sebagai anggota pasukan khas,
Keluarga itu kedudukannya selepas tugas,
Kami sentiasa bersedia untuk bertugas,
Kami sedia andai tercedera dalam tugas,
Kami juga sentiasa bersedia andai ditakdirkan terkorban,
Tapi kami tidak bersedia andai pengorbanan atau pemergiaan kami dihina dan dicaci.
Kami bukan minta disanjung atau dipuji melangit tinggi tapi sekurang-kurangnya tolong HARGAI.

UNIT TINDAKHAS – TANGKAS BANTERAS GANAS
(Beret Merun)
UTK establish since 1975


Inilah Gambaran Ngeri Dan Kejam Yang Aku Lihat Sewaktu Di Kem Tahanan Nazi Di Poland

Tahun lepas sewaktu travel solo, aku berpeluang melawat Auschwitz Concentration Camp yang merupakan salah satu kem tahanan yang juga menjadi pusat pembunuhan beramai-ramai Yahudi oleh tentera Nazi Jerman. Lokasi kem ini adalah di Poland.

Cuaca hari tu sangatlah sejuk dan berangin, mendung dan selalu hujan gerimis. Kami ditemani pemandu yang bercakap bahasa Inggeris dan tour ni berlangsung selama 3 jam setengah.

Aku saja nak kongsi apa yang aku belajar, ada keterangan dalam gambar di bawah yang mungkin akan bagi korang nightmare macam yang aku rasa lepas balik dari kem ni, jadi kalau korang jenis lemah semangat sila jangan teruskan.

Kepada yang bersemangat nak tahu, ayuh kita mulakan. Aku bercerita di setiap gambar di bawah mengikut kaitan. Jadi korang boleh baca info yang aku kongsikan selepas layan gambar.

“Arbeit Macht Frei” ataupun terjemahannya “Kerja Membebaskan” adalah salah satu penipuan yang besar oleh tentera Nazi Jerman masa itu. Ramai orang yang dihantar ke kem ni atas alasan relocation dan mereka dijanjikan dengan kerja (bagi sokongan perang) dan tempat tinggal yang baru selepas dijajah tentera Nazi Jerman.

Kebanyakan daripada mereka tak tahu pun agenda sebenar tentera Nazi Jerman maka mereka bawa suitcase dan barang-barang yang dirasakan perlu untuk membina hidup yang baharu.

Auschwitz I ni masih kecil berbanding Auschitz-Birkenau II. Dulu Auschwitz I merupakan berek polis Poland sebelum dijajah. Tentera Nazi Jerman mahukan suatu kawasan terpencil untuk pembunuhan besar-besaran kaum Yahudi dan kaum lain yang dirasakan tidak semulia bangsa Aryan ketika itu untuk memulakan Lebensraum bagi mereka.

Auschwitz-Birkenau II (AB II) pula dibina selepas Auschwitz I (A I) dibuka untuk mempercepatkan proses pembunuhan dan kerana A I terlalu sesak ketika itu. Macam yang boleh dilihat dalam carta di atas, mangsa utamanya kaum Yahudi.

Kalau korang boleh tengok dalam bekas gelas tu ada abu. Abu ni merupakan abu mangsa genosid di A I dan memorial ini dibina untuk memperingati kedahsyatan kekejaman tentera Nazi Jerman (NJ).

Sebab mereka nak hapuskan bukti jenayah yang telah dilakukan, maka mangsa yang dibunuh melalui keracunan gas atau seksaan yang lain akan dibakar dan seterusnya abu tu akan dibuang ke dalam tasik atau dijual ke syarikat yang menjual baja.

Kumpulan pertama yang ditangkap tentera NZ adalah golongan yang berpendidikan. Antaranya seperti para guru, peguam, doktor dan juga artis (seni lukis). Mereka yang ditangkap ini dibawa dalam kereta api dalam keadaan sesak.

Perjalanannya kadang-kadang sangat panjang, kekurangan makanan dan dalam kereta api tu selalunya tiada tingkap dan tandas jadi ramai yang mati sebelum sampai ke kem Auschwitz disebabkan kotor (najis merata-rata) dan kebuluran. Kadang-kadang sebab sesak nafas pun ada sebab terlalu ramai disumbat dalam gerabak yang kecil.

Ini data yang dianggarkan. Bagaimana pula mangsa yang tak direkod? Mungkin jumlahnya lebih besar. Dan tengoklah ada yang diambil dari negara-negara yang cukup jauh dari Poland, misalnya Greece dan Itali. Sebab tu ramai yang mati sebelum sampai ke kem.

Ini model gerabak kereta api yang digunakan untuk membawa mangsa. Tak ada tempat duduk, tiada tandas dan berhimpit dengan orang ramai serta barang-barang yang dibawa.

Kalau korang boleh tengok lelaki dalam bulatan biru tu doktor NJ. Dia ditugaskan untuk memilih orang yang sihat dan boleh bekerja untuk dijadikan hamba bagi menyokong industri perang pihak NJ.

Mereka ada 2 pilihan. Kalau pergi ke kanan, macam yang ditunjukkan dalam gambar, itu bermaksud tawanan akan mati. Kebanyakan yang dijatuhkan hukuman mati adalah golongan emas, kanak-kanak, OKU, wanita mengandung dan wanita dengan anak kecil. Kalau pergi ke kiri, dia akan hidup tetapi akan dijadikan hamba perang.

Ini antara gambar kanak-kanak yang dijatuhkan hukuman mati. Liciknya NJ ni hinggakan pada masa tu tak ada tahu pun apa yang akan terjadi. Mangsa hanya tahu mereka tak diambil bekerja.

Ini peta bagi kem tahanan terbesar pihak NZ. Kenapa pilih Poland? Sebab negara ni antara jiran terdekat Jerman dan agak dekat dengan ibu pejabat mereka di Berlin. Jadi lokasi ni memudahkan mereka melakukan kerja-kerja jahat.

Ini antara gambar haram yang ditangkap secara senyap oleh salah seorang tawanan yang bertugas untuk membakar mayat atau menghapuskan bukti pembunuhan. Penangkap gambar ni dipercayai dilakukan oleh salah seorang ahli penentang yang terlibat untuk menyebarkan berita tentang kekejaman yang berlaku di kem ni agar akan ada pihak yang akan menyelamatkan mereka.

Usaha penyebaran maklumat berlaku dari awal penubuhan kem ni tapi ramai pihak yang tahu (contohnya Amerika dan sekutu) hanya berdiam diri. Jika mahu memang mereka boleh membantu sebab Amerika ada bom kilang fabrik yang berdekatan dengan kem Auschwitz. Jadi masakan mereka tak tahu bangunan berdekatan? Sehinggalah akhirnya tentera Soviet berjaya menakluk Poland dan semua tahanan kem mula dibebaskan.

Ini model gas chamber di A I. Pada bahagian pertamanya adalah bilik persalinan. Biasanya orang-orang yang dihantar ke sini ditipu dengan janji mereka dapat mandi jadi bilik ni dibina seakan-akan tempat mandi dan para tawanan akan menanggalkan pakaian dan semua barang peribadi mereka sebelum dihantar ke gas chamber.

Kemudian mereka akan dihantar ke bilik yang mengandungi gas beracun iaitu Zyklon B untuk dibunuh beramai-ramai. Bilik ni tertutup dengan hanya ada serombong api di atas yang digunakan untuk menyebarkan gas tersebut.

Ramai yang mati dalam 2-3 minit selepas menghidu dan ada juga yang masih hidup walaupun selepas 20 minit menghidu gas tersebut. Namun, yang masih hidup akan ditembak dan mereka semua akan dihantar ke tempat pembakaran. Barangan peribadi mereka akan diambil bagi kegunaan peperangan.

Ini antara bekas tin yang mengandungi pepejal Zyklon B sebelum dibuka dan gas dibebaskan. Tentera NJ tak sempat memusnahkan banyak bukti sebelum melarikan diri jadi kebanyakan bukti ni diperoleh daripada A I manakala banyak tempat dibom di AB II, misalnya tiga gas chamber di sana.

Inilah bentuk pepejal Zyklon B sebelum mengeluarkan hydrogen cyanide apabila didedahkan dengan air dan haba. Zyklon B ni sebenarnya racun serangga yang sangat merbahaya.

Ini peta antara kedua-dua kem. Dulu tak ada landasan kereta api antara kedua-dua kem ni sewaktu ia mula ditubuhkan tapi pihak NJ nak mempercepatkan proses pembunuhan jadi dia paksa hamba buruh di kem untuk membina landasan kereta api yang menghubungkan dua tempat ni.

Kalau perasan ada kotak warna kuning dan warna merah tu diberi nama gudang Kanada oleh tawanan sebab semua harta bernilai tawanan diletakkan di gudang tersebut, maka tawanan menggelarnya Kanada kerana tempat itu “kaya dan ada segala-galanya”.

Kemudian kami masuk ke berek yang mengandungi bukti-bukti jenayah tentera NJ dan ada satu tingkat yang tidak dibenarkan untuk diambil gambar. Di tingkat tu mengandungi 2 tan rambut mangsa (perempuan dan lelaki).

Semua tawanan perlu memotong rambut mereka sebelum masuk ke kem dan rambut tu kemudiannya akan dijual ke kilang fabrik bagi menjana ekonomi perang tentera NJ. Tingkat ni jugalah yang menghantui aku 2 malam berturut-turut.

Gambar di atas adalah cermin mata mangsa.

Ini suitcase yang dibawa mangsa kerana menyangka mereka akan tinggal dan bekerja di tempat baru. Kebanyakan barangan mereka kemudiannya dirampas pihak NJ dan digunakan atau dibuang mengikut kegunaan barang yang dibawa.

Periuk dan pinggan mangkun yang dibawa para ibu sebab mereka ingat nak pindah rumah.

Kemudian kami masuk ke berek yang memperlihatkan keadaan hidup dan taraf kebersihan tawanan ketika itu. Yang tengah bercakap dalam gambar tu guide kami.

Kebanyakan daripada tawanan tidur bersesak-sesak atas jerami ni saja. Tanpa mengira cuaca, tiada penghawa dingin mahupun pemanas. Kadang-kadang cuaca bilik ni boleh mencecah sehingga -20°c pada musim sejuk.

Tawanan hanya diberi uniform yang berbelang biru cair dan putih, kadang-kadang ada kasut, kadang-kadang tak ada kasut. Kalau ada kasut pun, mereka diberi terompah kayu yang diikat dengan tali dan dipaksa bekerja berbelas-belas jam sehari tapi hanya diberi makan sekali sehari.

Pada mulanya tawanan diambil gambar semasa mula memasuki kem dan diberi nombor untuk memudahkan tujuan pengiraan pihak NJ. Namun selepas keadaan hidup yang menyeksakan, ramai yang berubah rupa fizikalnya sampai sukar dikenali jadi pihak NJ memperkenalkan sistem tatu pada badan yang lebih kekal dan mudah dikesan.

Tandas ini dicipta selepas setahun kem ni dibuka dan tawanan hanya diberi peluang 2 kali selama 10 minit sahaja dalam sehari untuk menggunakannya.

Disebabkan keadaan makanan yang teruk (kebanyakan roti dan bubur dimasukkan habuk kayu atau benda yang tak boleh dimakan) maka ramai tawanan yang menghidap sakit perut dan cirit-birit.

Disebabkan peraturan yang terlalu ketat dan tandas yang sikit tapi orang yang ramai, ramai yang tak sempat masuk ke tandas dan akhirnya berak merata-rata. Akibatnya, banyak penyakit berbahaya seperti cholera merebak dan membunuh tawanan.

Tiada istilah privasi bagi tawanan jadi tandas ni terbuka. Pihak NJ sengaja buat begini untuk memalukan tawanan.

Ini pula tempat mandi atau membasuh para tawanan. Kebanyakan daripada mereka hanya berpeluang untuk mandi sekali selang beberapa minggu atau beberapa bulan. Begitu juga untuk membasuh pakaian.

Antara tawanan ni ada yang mempunyai jawatan sebagai penyelia (Block Elder atau Capo) bagi tawanan perang yang lain. Disebabkan mereka ni penyelia, jadi mereka ada kuasa untuk memberi arahan atau untuk menyeksa tawanan yang lain.

Mereka juga mempunyai taraf hidup yang lebib selesa berbanding tawanan lain. Kebanyakan yang jadi penyelia ni terdiri daripada penjenayah Jerman dan mereka ni biasanya sangat sadis.

Disebabkan salah satu tugas mereka adalah untuk membahagikan makanan antara tawanan, maka lazimnya mereka akan ambil lebih untuk mengenyangkan perut sendiri dan tawanan lain akan lebih kebulur disebabkan kekurangan makanan.

Ini antara gambar kembar yang dibunuh di kem ni. Sepanjang koridor ni berderet gambar tawanan yang dibunuh di sini. Semuanya memakai uniform belang yang sama.

Selain daripada eksploitasi tenaga buruh dan barangan milik tawanan, terdapat eksperimen manusia yang dijalankan di sini. Salah satu daripada eksperimen tersebut adalah terhadap pasangan kembar yang dilakukan oleh Dr Josef Mengele.

Ramai kembar yang terbunuh disebabkan eskperimen ini dan ironinya, hospital dijadikan tempat untuk melakukan eksperimen dan bukan untuk merawat.

Kebanyakan tawanan ni akan diberikan pengenalan yang berbentuk segi tiga pada dada sebelah kanan mereka untuk membezakan sama ada seorang Yahudi, (selalunya ada dua segi tiga yang membentuk bintang, simbol agama Yahudi), dari negara mana (P dalam bulatan untuk Poland) dan ada juga untuk kenal pasti sama ada tawanan homoseksual atau tidak.

Inilah yang ingin aku kongsikan. Bagaimana tahap kekejaman Nazi terhadap tahanan di sini. Apa yang telah berlaku boleh dijadikan teladan dan pengajaran. Sesungguhnya sesiapa saja di dunia ini berhak hidup aman tanpa perang dan sengketa.

Baca lagi: Travel Ke Latvia Temukan Aku Dengan Penjara Sadis Di Sebalik Apartment Mewah


Inilah Hadiah Harijadi Yang Paling Cool. Bukan Setakat Budak-Budak, Orang Dewasa Pun Layan

Anda tidak ada idea untuk hadiah harijadi anak-anak anda? Jika anda menetap di Melbourne, anda boleh pertimbangkan untuk mengambil Melbourne Transformers untuk mengadakan persembahan di parti harijadi anak-anak anda.

Malangnya untuk di Malaysia tiada lagi. Tapi mana tahu ada rakyat Malaysia yang mahu mengambil idea ini dan aplikasikan ia di Malaysia kan?. *wink*


Inilah Hasilnya Jika Filem Marvel Diberi Tajuk Siri Sinetron

Kita sering menonton drama sinetron Indonesia yang biasanya akan mempunyai tajuk tak masuk akal dan pelik. Itu belum lagi dengan drama berepisod berpanjang sampai beratus. Intan Brahmanti yang berasal dari indonesia telah berkongsi beberapa gambar dari filem Marvel yang diberi tajuk persis drama sinetron popular di Indonesia.

Posting Intan ini sudah dikongsi lebih 7,000 kali di Facebook. Paling menarik sekali, dia menggunakan gambar-gambar dari filem marvel watak terkenal seperti Ironman, Thor, Spiderman, Antman dan lain-lain lagi.

Anda boleh lihat gambar-gambar lain di bawah. Memang kena tajuk dengan setiap filem. Terhibur juga sementara menunggu Avengers: Infinity War. Sedang berimaginasi jika filem MCU menggunakan cara rakaman filem Sinetron yang penuh dengan zoom in dan zoom out.


Inilah Individu Hebat Yang Mewakafkan Masjid Sri Sendayan Di Negeri Sembilan

Pelbagai cara boleh diilhamkan melalui hasil seni salah satunya melalui penghasilan rekaan pada Masjid. Tahukah anda, terdapat sebuah masjid yang baru sahaja dibina dan menerima beberapa gelaran daripada orang ramai termasuk Taj Mahal, Masjid Nabawi dan Masjid Kerajaan Uthmaniyah kerana keunikan hasil seni binanya.

Masjid yang dimaksudkan ialah Masjid Sri Sendayan terletak di Bandar Baru Sendayan, Negeri Sembilan. Jika anda berkesempatan ke sana nanti, cuba lihat pada ukiran kayu dinding di dewan solat, penggunaan saduran berwarna emas, tulisan khat serta penggunaan bongkah jubin sebagai dinding berhampiran mimbar yang merupakan hasil seni arkitek yang dibawa hampir sepenuhnya dari luar negara seperti Mesir, Turki, Dubai, Maghribi dan China.

Untuk pengetahuan anda, idea rekaan dalaman masjid ini diilhamkan oleh Tuan Haji Zailan yang merupakan kontraktor interior. Malah, cat siling dalaman dilakukan secara manual hasil kerja tangan orang Morocco, kubah dalaman menggunakan ‘gold paper’ 24K, serta pintu dan kayu kubah diambil dari India.

Namun apa yang menariknya, masjid yang mula dibina pada tahun 2015 ini telah diwakafkan oleh pengasas syarikat perbankan Kumpulan RHB. Adakah anda tahu maksud disebalik nama bank RHB? RHB bermaksud Rashid Hussain Berhad singkatan kepada nama pengasas kumpulan RHB iaitu, Tan Sri Abdul Rashid Hussain. Beliau merupakan salah seorang tokoh paling berjaya di dalam arena perbankan negara.

Melalui perkongsian di Facebook Farhan Che Hassan, beliau berkongsi kisah menarik mengenai pengasas RHB ini dan kaitannya dengan pembinaan Masjid Sri Sendayan.

Sedikit info menarik mengenai Tan Sri Rashid ini, beliau merupakan seorang lelaki berdarah kacukan Melayu dan Arab iaitu bapanya Mohammed Hussein dari Pulau Pinang dan ibunya keturunan Arab-Melayu. Bapanya membangunkan perniagaan di Singapura selepas berhijrah ke sana.

Kejayaan dan kehebatan beliau dalam bidang perbankan tidak dapat dinafikan apabila dalam tempoh kurang daripada satu dekad, beliau telah berjaya membina konglomerat perkhidmatan kewangan yang terdiri daripada firma bursa saham, bank komersial, syarikat kewangan dan bank perdagangan RHB Bank.

Kebahagiaan di akhirat tidak mungkin dapat dinikmati tanpa melakukan amalan baik ketika di dunia. Begitulah yang dapat dilihat pada pemilik RHB Bank ini yang menginfaqkan kekayaan beliau kepada ummah melalui pembinaan beberapa buah masjid.

Sebelum ini beliau pernah mendirikan Masjid A’isyah di Sungai Mengulu, Pulau Langkawi dan dinamakan atas nama ibunya. Kemudian, beliau mendirikan pula Masjid Hussain yang dinamakan sempena nama ayahnya atau lebih dikenali sebagai Masjid Putih di Seremban 2 dengan kos RM22.6 juta pada tahun 2012.

Terbaru, beliau mendirikan dan mewakafkan pula Masjid Sri Sendayan, yang dibuka secara rasmi pada 20 September 2019. Menurut Farhan, masjid ini sepatutnya dinamakan atas nama pengasas RHB ini sendiri iaitu Masjid Rashid Sri Sendayan tetapi sebaliknya berlaku apabila ia hanya dinamakan Masjid Sri Sendayan. Mungkin beliau ada sebab tersendiri mengapa masjid tersebut tidak menggunakan namanya. Ada juga khabar mengatakan beliau ada menyediakan ruang dan berniat hendak dikebumikan di masjid ini.

Selain itu, masjid ini terletak di kawasan berkeluasan 4.5 hektar dan memuatkan seramai 5,000 jemaah. Bukan itu sahaja, masjid turut dilengkapi dengan bilik kuliah, perpustakaan, dewan serba guna, bilik pengurusan jenazah, bangunan pentadbiran, dewan makan, enam unit rumah sebagai kediaman petugas masjid serta mempunyai pusat untuk anak-anak yatim yang boleh menempatkan 52 penghuni dan turut dilengkapi bilik ulangkaji serta dewan makan.

Selain itu, rata-rata netizen meluahkan rasa kagum dan menjadikan beliau inspirasi atas sikap mulia yang ditunjukkan ini serta berhajat untuk melihat keindahan masjid itu sendiri.

Justeru, diharapkan semoga masjid yang lengkap dengan pelbagai kemudahan ini dapat diimarahkan sebaik mungkin oleh jemaah tidak kira di kawasan ini atau dari luar Bandar Sri Sendayan. Ini pula artikel mengenai masjid di Qatar dengan reka bentuk menarik. Klik pautan di bawah.

Qatar Bina Masjid Dengan Reka Bentuk Futuristik

Lihat Konsep ‘Masjid Bergerak’ Yang Dijalankan Di Fukuoka

TNG Digital Lancar Program ‘7 Tangkai – Jom Infak’ Di 10 Masjid Sekitar Kuala Lumpur


Inilah Logo Baharu ‘Visit Malaysia 2020’ Yang Jauh Lebih Awesome

Setelah rekaan logo Visit Malaysia 2020 dikecam hebat, kini logo baharu telah dilancarkan. Pelancaran tersebut disempurnakan oleh Perdana Menteri, Tun Dr Mahathir Mohamad di Lapangan Terbang Kuala Lumpur sebentar tadi.

Sebelum ini rekaan logo Visit Malaysia 2020 menampilkan gambar Petronas Twin Tower, dua ekor orang utan dan penyu memakai cermin mata hitam. Bagi logo yang diberi nafas baru ini, ia menonjolkan ikon Malaysia iaitu burung kenyalang, bunga raya, paku pakis liar dan warna bendera Malaysia.

Anda masih ingat logo ini? Selepas 586 penyertaan bagi pertandingan mencipta logo Tahun Melawat Malaysia 2020 yang bermula 11 Mac lalu, hari ini @chedetofficial akan melancarkan TMM2020 beserta logo baharu petang ini… Apa jangkaan anda kepada logo baharu TMM2020? @501Awani pic.twitter.com/DPJaqdjo7K

— Harits Asyraf Hasnan AWANI (@AsyrafAWANI) July 22, 2019

Rekaan logo ini direka oleh Alfred Phua Hong Fook yang merupakan pemenang dalam pertandingan mencipta logo Visit Malaysia 2020 dimana telah dianjurkan awal tahun yang lalu.

Melihat kepada rekaan terbaharu ini, adakah anda semua berpuas hati dengan rekaan ini yang pastinya lebih ‘fresh’ dan menonjolkan makna disebalik slogan kita ‘Truly Asia’? Bagi kami, rekaan logo ini ternyata lebih baik dan menarik daripada rekaan logo sebelum ini.

Alfred Phua, graduate from INTI Center of Art & Design's Graphic Design program in collaboration with Sheffield Hallam University, UK had the greatest honor of presenting his design as the official logo for Visit Malaysia, Truly Asia 2020 campaign to Tun M. pic.twitter.com/n8mnJ3QElX


5 Khasiat Teh Hijau Yang Anda Perlu Tahu

Anda pasti pernah terbaca atau disarankan untuk minum teh hijau bagi membantu menurunkan berat badan? Tapi betul atau tidak teh hijau ini ada fungsi untuk turunkan berat badan?

Kalau anda peminat tegar teh hijau seperti kami, anda harus tahu apa sebenarnya khasiat yang terkandung dalam setiap cawan teh yang anda minum itu. Bukan setakat kurus sahaja!

Negara Jepun terkenal dengan cara pemakanan mereka yang sihat dan juga budaya minum teh hijau dalam setiap hidangan. Tapi kenapa dalam banyak-banyak minuman teh hijau menjadi pilihan?

Untuk pengetahuan anda, teh hijau mempunyai polyphenol seperti flavonoids dan cathechin yang berfungsi sebagai antioksidan. Bahan ini mempunyai fungsi untuk mengurangkan pembentukan radikal bebas dalam tubuh, melindungi sel dan molekul yang boleh menyebabkan pelbagai penyakit dan penuaan sebelum usia. Patutlah orang Jepun sihat-sihat dan mempunyai umur yang panjang.

Tahukah anda teh hijau dapat membantu mengurangkan risiko individu daripada penyakit kencing manis? Ini merupakan hasil kajian yang dilakukan di Jepun yang mendapati 42 peratus mereka yang minum teh hijau mempunyai risiko yang rendah untuk mendapat penyakit tersebut.

Selain itu juga, teh hijau ini dapat membantu mengawal diabetes jenis II kerana kandungan anti oksidan yang dikenali sebagai alpha glucosidase menekan rembesan enzim, yang memperlambat penyerapan glukosa dalam darah. Jadi, sedikit saja insulin diperlukan untuk memproses glukosa dalam darah.

Perut selalu tidak selesa selepas makan? Apa kata anda amalkan teh hijau selepas makan. Teh hijau terbukti dapat membantu menghapuskan bakteria dan mencegah penyakit perut seperti keracunan makanan kerana kandungan tanin dalam teh hijau meningkatkan rembesan asid gastrik.

Amalkan dalam 2-3 cawan sehari bagi membantu melancarkan penghadaman anda. Barulah gaya hidup sihat!

Minum teh boleh jadi pandai? Kalau anda ingin tahu, teh hijau bukan sahaja berfungsi untuk mengaktifkan kadar metabolisme anda malah, teh juga mempunyai kafein (tidak sebanyak kopi) yang diakui sebagai bahan peransang minda.

Bukan itu sahaja, teh hijau juga mempunyai asid amino L-theanine, dimana gabungan asid amino dengan kafein dapat meningkatkan lagi fungsi otak.

Kadar antioksidan yang tinggi dalam teh hijau juga membantu dalam mengurangkan risiko kanser. Antaranya kanser payudara, prostat dan kolorektal (usus).

Jadi ingin sihat jangan lupa amalkan teh hijau sebagai minuman ruji anda setiap hari, bagi mendapatkan manfaat teh hijau secara maksimum.

Banyak betul rupanya khasiat teh hijau ini. Tapi mana nak dapat teh hijau yang mempunyai kualiti yang tinggi dan sedap untuk diminum?

Lepas ini anda sudah tidak payah susah-susah nak cari teh hijau ini, sebabnya jenama teh nombor 1 di dunia, Lipton sudah perkenalkan 2 perisa baru dengan khasiat teh hijau iaitu Lipton Japanese Matcha Yuzu Lime dan juga Lipton Japanese Matcha Ginger & Lemongrass.

Anda yang amalkan gaya hidup sihat memang kena cuba perisa ice tea terbaru daripada Lipton, bukan sahaja berkhasiat minuman ini juga rendah kandungan gula, yang penting rasanya pun sedap!

Jadi, tunggu apa lagi jom dapatkan minuman Lipton Japanese Matcha Yuzu Lime dan Lipton Japanese Matcha Ginger & Lemongrass untuk dapatkan khasiat teh hijau sebenar hari ini juga! Kalau anda ingin tahu lebih lanjut tentang produk-produk menarik daripada Lipton follow sahaja Facebook Lipton Ice Tea.


Inilah Lokasi Bilik Rahsia Yang Tersembunyi Di Dalam Kapal Terbang

Bagi orang biasa seperti kita mungkin tidak tahu tentang kewujudan bilik rahsia di dalam setiap kapal terbang. Iyalah, setiap kali masuk sahaja apa yang kita lihat hanyalah tempat duduk dan tandas sahaja. Habis tidak pun apa yang kita nampak tempat menyimpan beg dan bilik pengendali pesawat.

Hakikatnya, pada setiap kapal terbang mempunyai bilik khas tersendiri di mana ia digunakan oleh krew penerbang untuk berehat. Terutama apabila melibatkan perjalanan panjang, namun lokasinya agak sulit yang mana tidak semua orang mengetahuinya.

Pada kali ini saya akan bawa anda bersiar-siar di dalam kapal terbang menjejaki lokasi bilik rahsia ini. Jom kita lihat!

Dalam kebanyakan pesawat Boeing 777 dan 787 ruang khas di mana ia terletak di belakang kokpit iaitu di atas kabin di bahagian kelas perniagaan. Boleh rujuk pada gambar di atas untuk gambaran yang lebih jelas.

Untuk akses ke bilik rahsia ini, terdapat satu tangga jenis pilin (spiral) yang tersembunyi pada bahagian belakang pintu yang terletak bersebelahan kokpit. Pintu ini agak tersorok dan tidak begitu ketara dilihat. Ia juga memerlukan kunci atau kod untuk dibuka.

Sesetengah kapal terbang seperti Boieng 773 pula, untuk akses ke bilik rahsia ini tidak memerlukan tangga, tetapi melalui pintu yang terdapat di bahagian beg menyimpan bagasi. Memang stratergi sungguh!

Bilik rahsia ini biasanya terdapat dalam enam hingga 10 katil.

Bilik yang menempatkan anak kapal ini biasanya dilengkapi dengan lampu bacaan, cangkuk pakaian dan tempat menyimpan barang-barang peribadi. Kadang-kadang juga turut disediakan berserta set pakaian tidur.

Pada kapal terbang American Airlines Boeing 773, kedudukan katil dalam bilik rahsia ini terletak disetiap bahagian kiri dan kanan. Di tengahnya pula terdapat lorong kecil berfungsi sebagai laluan.

Manakala untuk pesawat Boieng 747, satu katil terletak di bahagian atas dan dilengkapi dengan langsir yang menghalang bunyi bising.

Pada pesawat Airbus A380, kawasan rehat untuk juruterbang pula kelihatan lebih cantik dan selesa.

Pesawat Boieng 777 juga terdapat bilik tambahan yang dikhaskan untuk juruterbang, turut disediakan bersama dua kerusi kelas perniagaan, dua tempat tidur, almari dan singki. Fasiliti ini bergantung pada tawaran yang disediakan mengikut syarikat penerbangan.

Tidak hairanlah kenapa kapal terbang dilabelkan sebagai kenderaan paling mewah sekali. Cool betul!


Inilah Masjid Paling Sejuk Di Dunia Hingga Tercatat Dalam Guinness Book Of Records

Kebiasaannya, masjid-masjid terkenal di seluruh dunia mempunyai ciri khas tersendiri. Baik dari segi rekabentuk, ukiran kaligrafi atau sejarahnya. Namun berbeza dengan masjid yang ini. Ia dikenali sebagai Masjid paling sejuk di dunia.

Ia adalah masjid The Nurd Kamal, terletak di  di bandar Norlisk, iaitu bahagian utara wilayah Siberia, Rusia. Menurut sejarah, dikatakan masjid ini dibangunkan oleh seorang lelaki daripada etnik Tartar, Mukhtad Mekmeyev pada 1998.

Suhu di sini boleh mencecah sehingga -50 darjah Celsius. Daerah ini dilanda salji sekitar 270 hari dalam setahun dan musim ribut pula adalah sekitar 130 hari. Menariknya, masjid ini tercatat di dalam Guinness Book Of Records sebagai masjid paling utara di dunia.

Menurut pengurus masjid ini, terdapat lebih kurang 50,000 penduduk yang beragama Islam di daerah itu daripada jumlah keseluruhan 210,000 orang. Kebanyakan mereka adalah imigran dari Azerbaijan dan Dagestan. Namun hanya sekitar 1,000 orang yang sering mengunjungi masjid itu untuk menunaikan ibadah.

Namun kini, disebabkan cuaca buruk, populasi penduduk di sini semakin menurun. Bukan hanya umat Islam sahaja, malah termasuk kaum lain. Di bulan Ramadhan, orang Islam di sini terpaksa berpuasa lebih lama jika dibandingkan umat Islam di negara atau benua lain iaitu sekitar 18-20 jam sehari.


Inilah Misi Rahsia Di Sebalik Sapaan Manis Pramugari Kepada Anda

Setiap kali masuk kapal terbang, anda pasti perasan barisan peramugari cantik-cantik menyapa anda dengan wajah yang paling manis sekali. Memang patut pun mereka seyum, kita kan pelanggan mereka. Mestilah kena pandai ambil hati.

Namun, tahukah anda di sebalik senyuman manis seorang pramugari kepada anda, sebenarnya mereka sedang menjalankan satu misi rahsia. Ya! Misi rahsia. Mereka senyum tu bukan saja-saja, tapi ada makna.

Menurut petikan dari bravotv.com, pramugari hanya mempunyai masa dalam 3 saat sahaja untuk menjalankan misi ini. Misi ini adalah proses di mana mereka akan mengenal pasti penumpang serta menganalisisnya. Demi menjamin keselamatan, anda sebenarnya secara langsung bakal terlibat dalam tugasan tertentu.

Setiap kali seseorang pramugari senyum melihat anda, ini yang mereka lihat sebenarnya.

Analisa pertama yang dilakukan pramugari adalah mencari penumpang mabuk atau yang berada dalam pengaruh separa sedar. Namun ia bukanlah bermakna untuk menghalau mereka keluar, nama pun dah beli tiket. Tak kan mereka nak halau begitu sahaja.

Jika seseorang itu dicuriga berada dalam keadaan mabuk, apabila berlakunya kecemasan mereka akan menjadi orang paling terakhir di selamatkan.

Seterusnya pramugari akan melihat anda dengan pandangan pengawasan. Apabila ada di antara penumpang didapati mencurigakan, penerbangan boleh ditangguh dengan serta-merta. Ini adalah demi menjamin keselamatan penumpang yang lain.

Apabila melihat seseorang yang secara fizikalnya dirasakan kuat, contohnya anda mempunyai badan yang tegap atau berotot. Secara automatik wajah anda akan melekat di kepala pramugari tersebut termasuk di mana tempat duduk anda. Hal ini adalah kerana apabila berlakunya seseuatu kecemasan, anda akan menjadi orang terawal untuk diminta bantuan.

Sakit merupakan perkara yang paling ditakuti oleh pramugari. Mana tidaknya, berkemungkinan penyakit tersebut boleh berjangkit kepada mereka atau penumpang yang lain.

Boleh jadi penyakit tersebut akan merebak atau boleh dikawal. Ini akan menjadikan pramugari bersiap sedia untuk jangkaan tersebut.

Itulah antara 4 misi rahsia seorang pramugari kepada anda. Nanti bila naik kapal terbang, kalau pramugari cantik senyum kepada anda tu boleh jadi antara 2 perkara. Pertama mungkin sebab mereka jatuh hati atau kerana 4 sebab di atas.

Jadi, elakan mempunyai ‘perasan’ terlalu awal. Hah!


Inilah Negara ‘Aman’ Afghanistan Sekitar Tahun 1960

Dilabel sebagai negara yang tidak selamat untuk pelancong, Afghanistan dahulunya sebuah negara yang cukup makmur sehingga kini masih terperangkap dan terkesan akibat peristiwa yang berlaku pada tahun 1979 dulu. Meskipun pada 15 Febuari tahun 1989 secara rasminya Kesatuan Soviet telah menarik semua pasukan mereka keluar dari Afghanistan, bekas yang ditinggalkan cukup mendalam dan tak salah dikatakan hampir tiada penawar untuk mereka pulih semula. Sekarang, negara yang dahulunya aman serta kaya dengan pelbagai hasil bumi kini disulami pelbagai konfilik yang tidak berkesudahan.

Peluang meneroka negara yang digelar sebagai “Jantung Asia” ini pada tahun lepas sedikit sebanyak membantu saya mengenali Afghanistan lebih dekat. Berdasarkan pengalaman saya sepanjang berada di sana, tidak dinafikan majoriti penduduk di Afghanistan bagai berperang di negara sendiri. Ianya seolah perasaan ‘merasa tidak selamat walaupun berada di dalam rumah sendiri’, mungkin itulah gambaran paling dekat boleh saya berikan pada anda.

Alangkah bagusnya kalau dunia ini aman, kita mungkin bebas ke mana sahaja. Berjalan keliling dunia tanpa had, tanpa passport atau memikirkan segala perkara yang merumitkan. Ibarat seluruh dunia ini kita kongsi bersama. Melihat kembali rakaman foto di Afghanistan sekitar tahun 1960 yang dikongsikan oleh Denver Post ini pastinya membuatkan anda rasa mahu travel ke Afghanistan sekarang juga.

BACA: 53 Fakta Menarik Tentang Afghanistan Buat Anda Yang Ingin Travel Ke Sana

Buat pengetahuan anda, suasana di Bandar Kabul agak tenang dan mungkin selamat untuk pelancong. Kawalan keselamatan sangat ketat di sini, anda boleh lihat askar Afghanistan berada di merata tempat. Di sini risiko terkena serangan pengganas seperti Taliban mungkin rendah, namun harus sentiasa berwaspada daripada menjadi mangsa peragut.

Baca juga: 5 Tempat Menarik Yang Boleh Anda Pergi Di Kabul, Afghanistan

Meskipun Afghanistan dilabelkan sebagai kawasan merah untuk pelancong dalam Travel Risk Map oleh International SOS pada tahun ini, namun hasil tinjauan membuktikan bahawa majoriti negara perang atau negara yang mempunyai masalah politik yang tidak menentu memiliki ramai rakyat yang berhati baik dan Afghanistan adalah buktinya. Tahu kenapa? Baca pengalaman Vocket di Afghanistan pada tahun lepas di sini.


‘Inilah Peguam Yang Nak ‘Rompak’ Saya RM900k, Cuba Tabur Pasir Ke Periuk Nasi Saya’ – Nabila Huda

Kes untuk menuntut keadilan bagi Bella, remaja yang didera oleh penjaganya mendapat perhatian hampir semua pihak sehingga Tunku Mahkota Johor, Tunku Ismail Sultan Ibrahim turut mahu menghulurkan bantuan dari segi bantuan guaman untuk kes ini.

Nama peguam Nurul Hafidzah Hassan kini meniti di bibir netizen selepas bertindak sebagai peguam mewakili orang kena tuduh (OKT), Siti Bainun. Pelakon Nabila Huda di laman rasmi Twitter dan Instagram berkongsi kisah tidak manis antara beliau dan Nurul Hafidzah.

Itu lah peguam yang nak saman saya dulu. Yang nak merompak duit saya sebanyak 900k. Senangnya hidup tak payah berusaha, jadi wakil, boleh kaya terus. Orang punya la kerja siang malam pagi petang,kau nak amik macam tu je eh..

— Nabila Huda (@abilsuhaimi) April 17, 2022

Menurut Nabila, inilah peguam yang menyamannya Januari lalu dan menuntut bayaran RM900,000 serta permohonan maaf kepada seorang aktivis banjir. Pada waktu itu, Nabila sangat terkejut apabila dihubungi oleh pihak media untuk memberi komen tentang dirinya yang telah disaman; sedangkan beliau langsung tidak tahu menahu tentang saman tersebut.

“Rupanya she (dia) yang email semua bloggers dan reporters, siap dengan her own write up serta tajuk saman tersebut. Sedangkan tiada sesiapa dari pihak dia menghubungi saya, cakap pasal saman yang dia failkan. Alih-alih statement keluar dulu, orang yang kena saman tak tahu apa-apa,” tulis Nabila.

Nabila menambah ketika itu, beliau langsung tidak melenting dan tidak mengeluarkan sebarang kenyataan di media sosial. Beliau berbuat demikian kerana tidak mahu memberi sebarang publisiti percuma buat peguam berkenaan.

Saya bukan nak memburukan lagi keadaan tapi tiba2 bila tengok muka dia kat timeline,terus trauma..teringat kejadian hitam yang pernah saya lalui dulu..dia cuba menabur pasir di periuk nasi saya dan berniat ingin merompak serta merta. Jadi ayuh malaysia,kite kasi dia koyak!

A post shared by Nabila Huda (@kupu_kupu)

“Saya bukan nak memburukan lagi keadaan tapi tiba-tiba bila tengok muka dia di timeline, terus trauma. Teringat kejadian hitam yang pernah saya lalui dulu. Dia cuba menabur pasir di periuk nasi saya.

“Kalau terkenal sebab kebaikan memang terbaik. Tapi kalau terkenal sebab kebodohan, kamu  take care,” ‘nasihat’ Nabila.

Dalam perkembangan lain, Datuk Seri Rina Harun akan menghadap Tunku Ismail Sultan Ibrahim selepas baginda sudi tawar khidmat peguam percuma untuk kes Bella.

Selepas ‘Diseru’ TMJ, Datuk Seri Rina Harun Tampil Bersuara Isu Bella

Curi Publisiti Dan Ambil Barangan Mangsa Banjir, Nabila Huda Berang Dengan Perangai Wanita Ini

Kronologi Kes Bella, Kanak-Kanak Yang Didera Tanpa Simpati Oleh Penjaganya